section_heading: Vojna karijera
paragraph_text: Adolf Herrgott rođen je 1. listopada 1872. u Bambergu. U bavarsku vojsku stupio je kao kadet u srpnju 1890. služeći u 2. kraljevskoj bavarskoj pješačkoj pukovniji u Münchenu. Od ožujka 1893. pohađa Bavarsku ratnu akademiju, nakon čega se vraća na službu u 2. kraljevsku bavarsku pješačku pukovniju. Od lipnja 1895. služi u 1. kraljevskoj bavarskoj pionirskoj bojnoj u kojoj se nalazi na službi do studenog kada je premješten na službu u 1. kraljevsku bavarsku pješačku pukovniju. Od lipnja 1896. nalazi se na službi u 1. pukovniji teške konjice, nakon čega od listopada 1896. služi kao pobočnik u okružnom zapovjedništvu u Vilshofenu. U navedenom okružnom zapovjedništvu nalazi se do listopada 1898. od kada se ponovno nalazi na službi kao pobočnik bojne u 2. kraljevskoj bavarskoj pješačkoj pukovniji.